Okresná prokuratúra Brezno 
Boženy Němcovej 3, 977 31 Brezno 	

Sp. zn. : 2 Pv 234/14/6603	Brezno, 30.7.2014
EEČ : 2-46-79-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Brezno
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	v období od mesiaca júl 2011 do mesiaca jún 2013 si neplnil riadne svoju povinnosť prispievať na výživu maloletých detí XXXXX, nar. XXXXX a XXXXX, nar. XXXXX, ktorá mu bola určená rozsudkom Okresného súdu v Brezne sp. zn. XXXXX zo dňa XXXXX, ktorý nadobudol právoplatnosť dňa XXXXX a ktorá mu vyplývala aj zo zákona č. 36/2005 Z.z. o rodine a o zmene a doplnení niektorých zákonov, na základe ktorých bol zaviazaný prispievať na výživu maloletých XXXXX a XXXXX sumou vo výške 30 % zo sumy životného minima na maloleté nezaopatrené dieťa určenenej podľa osobitného zákona, ktorá predstavovala od 01.07.2011 sumu vo výške 26 € a od 01.07.2012 do 30.06.2013 sumu vo výške 26,65 €, v dôsledku čoho nezaplatil na výživnom XXXXX, trvale bytom XXXXX, XXXXX, prechodne bytom XXXXX, XXXXX, toho času bytom XXXXX, XXXXX za uvedené obdobie sumu vo výške 199,59 €, ktorú dňa 23.06.2014 v celom rozsahu uhradil, 

	lebo zanikla trestnosť činu.

Odôvodnenie:
	Poverený príslušník OO PZ Pohorelá v konaní vedenom pod č. XXXXX stíha XXXXX pre prečin zanedbania povinnej výživy podľa § 207 ods. 1 Tr. zák., ktorého sa mal dopustiť na tom skutkovom základe, že

	v období od mesiaca júl 2011 do mesiaca jún 2013 si neplnil riadne svoju povinnosť prispievať na výživu maloletých detí XXXXX, nar. 05.12.2005 a XXXXX, nar. XXXXX, ktorá mu bola určená rozsudkom Okresného súdu v Brezne sp. zn. XXXXX zo dňa XXXXX, ktorý nadobudol právoplatnosť dňa XXXXX a ktorá mu vyplývala aj zo zákona č. 36/2005 Z.z. o rodine a o zmene a doplnení niektorých zákonov, na základe ktorých bol zaviazaný prispievať na výživu maloletých XXXXX a XXXXX sumou vo výške 30 % zo sumy životného minima na maloleté nezaopatrené dieťa určenenej podľa osobitného zákona, ktorá predstavovala od 01.07.2011 sumu vo výške 26 € a od 01.07.2012 do 30.06.2013 sumu vo výške 26,65 €. V dôsledku toho nezaplatil na výživnom XXXXX, trvale bytom XXXXX, XXXXX, prechodne bytom XXXXX, XXXXX, toho času bytom XXXXX, XXXXX za uvedené obdobie sumu vo výške 199,59 €, ktorú dňa 23.06.2014 v celom rozsahu uhradil.

	Obvinený XXXXX sa v prípravnom konaní po zákonnom poučení ku skutku, ktorý sa mu kládol za vinu, priznal, pričom uviedol, že je pravda, že nie vždy zaplatil výživné v stanovenej výške a včas a je si vedomý toho, že za obdobie od mesiaca júl 2011 do mesiaca jún 2013 dlhuje bývalej manželke XXXXX sumu vo výške 199,59 €, pričom dňa 23.06.2014 jej zaslal poštovou poukážkou sumu 200 €, takže dlh na výživnom má už splatený. Svoje konanie ľutuje. 

	V priebehu skráteného vyšetrovania bola k veci vypočutá svedkyňa- poškodená XXXXX, ktorá uviedla, že jej bývalý manžel jej dlhoval za obdobie od júla 2011 do júna 2013 na výživnom sumu vo výške 199,59 €, ktoré však dňa 23.06.2014 zaplatil. Deti núdzou v dôsledku neplatenia výživného netrpeli a neplatenie výživného na nich nemalo ani trvalo nepriaznivé následky. Potrestanie XXXXX preto už nežiada.

	Do vyšetrovacieho spisu boli zabezpečené aj doklady o tom, ktoré platby a kedy zaslal XXXXX XXXXX. Ako vyplýva z týchto listinných dôkazov XXXXX uhradil nezaplatené výživné za vyššie uvedené obdobie v celom rozsahu.

	Ďalej boli do vyšetrovacieho spisu zabezpečené ďalšie listinné dôkazy, a to rozsudok OS Brezno č.k. XXXXX zo dňa XXXXX, právoplatný XXXXX, zápisnica o trestnom oznámení XXXXX, kópie poštových poukážok, správy ÚPSVaR Brezno o tom, že XXXXX nebol za obdobie, ktoré bolo predmetom trestného stíhania poberateľom dávky v hmotnej núdzi a o tom, že v období za ktoré bol stíhaný nebol ani evidovaný ako uchádzač o zamestnanie, ďalej správa sociálnej poisťovne s prílohou k predchádzajúcim zamestnaniam XXXXX ako aj správa z OÚ Brezno o tom, že nie je vedený v živnostenskom registri a kópie rodných listov oboch maloletých detí spolu s rozhodnutiami ÚPSVaR Brezno o nároku na náhradné výživné, ktoré preukazujú zistený skutkový stav.

	Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu. 

	Podľa § 86 ods. 1 písm. a) Tr. zák. trestnosť trestného činu zanedbania povinnej výživy podľa § 207 Tr. zák. zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Vzhľadom k tomu, že zo strany obvineného XXXXX došlo k splneniu podmienok v zmysle § 86 písm. a) Tr. zák., bolo potrebné rozhodnúť tak, ako je uvedené vo výrokovej časti tohto uznesenia.    

Poučenie:
	Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Juraj Polakovič
prokurátor